laion/Wikipedia-Exotic huggingface dataset:
קיליאן הייז

קיליאן הייז (באנגלית: Killian Hayes; נולד ב-27 ביולי 2001) הוא כדורסלן צרפתי, המשחק בעמדת הרכז. הייז נולד בעיר לייקלנד שבפלורידה, ארצות הברית, לאב אמריקאי ולאם צרפתיה, ובגיל שנה עברה משפחתו להתגורר בשולה שבצרפת. בשנת 2016 החל לשחק בקבוצת הנוער של שולה באסקט, אשר השתתפה בליגה הצרפתית לנערים עד גיל 21; לאורך אותה עונה היה בן 15 – צעיר בפער משמעותי ממרבית שחקני הליגה. בעונת 2017/2018 הפך לשחקן המוביל של קבוצתו, הוליך אותה לזכייה באליפות ליגת הנוער, וזכה בתואר השחקן המצטיין של העונה לאחר שרשם ממוצעים של 16.6 נקודות ו-7.2 אסיסטים למשחק. במקביל לליגת הנוער, שיחק הייז בעונת 2017/2018 גם עבור קבוצת שולה באסקט הבוגרת, מליגת העל הצרפתית. ב-21 באוקטובר 2017 ערך את הופעת הבכורה שלו בליגת הבוגרים, בגיל 16 בלבד. בעונת 2018/2019 שיחק באופן בלעדי בקבוצת הבוגרים, ותרם 7.1 נקודות ו-3.1 אסיסטים בממוצע למשחק. באוגוסט 2019 עבר לשחק בקבוצת רטיופארם אולם מליגת העל הגרמנית והיורוקאפ. ב-18 בדצמבר 2019 קלע שיא קריירה של 25 נקודות, במשחק היורוקאפ מול מכבי ראשון לציון. לאחר השבתת הליגה הגרמנית בשל מגפת הקורונה, במרץ 2020, חזר הייז להתגורר עם משפחתו בפלורידה. ב-33 משחקיו באותה עונה ביורוקאפ, בליגה הגרמנית ובטורניר הגביע הגרמני, רשם ממוצעים כוללים של 11.6 נקודות, 5.4 אסיסטים, 2.8 ריבאונדים ו-1.5 חטיפות למשחק. בדראפט ה-NBA‏ 2020 נבחר הייז בבחירה השביעית, על ידי דטרויט פיסטונס. מדיה וקבצים בנושא קיליאן הייז בוויקישיתוף פרופיל, באתר Basketball-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN הייז מגיע לגבות את זכות הבכורה שלו, באתר bleacherreport.com,‏ 2 באוגוסט 2019 שולה באסקט זוכה באליפות ליגת הנוער הצרפתית, באתר basketeurope.com,‏ 27 במאי 2018 (בצרפתית) הייז חתם על חוזה באולם, באתר היורוקאפ, 2 באוגוסט 2019 סיכום המשחק בין רטיופארם אולם לראשון לציון, באתר היורוקאפ, 18 בדצמבר 2019 הייז מעמיד את עצמו לבחירה בדראפט 2020, באתר ESPN,‏ 27 במרץ 2020 סטטיסטיקות הקריירה של הייז, באתר realgm.com
טייריס הליברטון

טייריס הליברטון (באנגלית: Tyrese Haliburton; נולד ב-29 בפברואר 2000) הוא כדורסלן אמריקאי, המשחק בקבוצת אינדיאנה פייסרס מליגת ה-NBA ובנבחרת ארצות הברית. הליברטון הוא בן דודו של כדורסלן העבר אדי ג'ונס. הליברטון נולד וגדל בעיר אושקוש שבוויסקונסין, ובנערותו למד ב"תיכון אושקוש צפון" (Oshkosh North High School). בעונתו האחרונה בקבוצת הכדורסל של התיכון, 2017/2018 הוביל אותה למאזן ניצחונות של 26–1, ולזכייה באליפות ליגת התיכונים של ויסקונסין, עם ממוצעים של 22.9 נקודות, 6.2 אסיסטים, 5.1 ריבאונדים ו-3.5 חטיפות למשחק. במשחק הגמר, מול "תיכון ברוקפילד מזרח", קלע הליברטון 30 נקודות, כולל 23 נקודות במחצית השנייה. בשנת 2018 החל ללמוד באוניברסיטת המדינה של איווה ("איווה סטייט"). בעונתו הראשונה בקבוצת האוניברסיטה שימש כשחקן חמישייה קבוע, לצדם של מריאל שייוק וטיילן הורטון-טאקר, ורשם ממוצעים צנועים של 6.8 נקודות ו-3.6 אסיסטים למשחק. בעונה העוקבת הראה הליברטון שיפור משמעותי, כאשר הוביל את שחקני קבוצתו בממוצעי נקודות (15.2), אסיסטים (6.5), ריבאונדים (5.9) וחטיפות (2.5) למשחק, אולם שותף ב-22 משחקים בלבד בשל שבר בשורש כף היד. בסיום אותה עונה נבחר לחמישייה השנייה של העונה במחוז Big 12. באפריל 2020 הודיע כי בחר לעזוב את האוניברסיטה, לאחר שנתיים בלבד, לטובת התמודדות לבחירה בדראפט ה-NBA‏ 2020. בדראפט ה-NBA‏ 2020 נבחר הליברטון בבחירה ה-12, על ידי סקרמנטו קינגס. בפברואר 2022 הועבר בטרייד לאינדיאנה פייסרס. ב-9 בנובמבר 2022 הפך הליברטון לראשון בהיסטוריית ה-NBA, שבשלושה משחקים רצופים מוסר 40+ אסיסטים ו-0 איבודי כדור, כאשר בשלושה משחקים אלה הממוצעים שלו עמדו על 20 נקודות, 13.3 אסיסטים, 6 ריבאונדים ו-2.3 חטיפות. בעונת 2022/2023 הפך להיות השחקן ה-15 בהיסטוריה שקלע בממוצע לפחות 20 נקודות ו-10 אסיסטים בממוצע למשחק, והוא היה הראשון שעשה זאת עם שיעור ממוצע של 40%+ בזריקות ל-3 נקודות. בשנת 2023 השתתף לראשונה במשחק האולסטאר כמחליף. הליברטון נבחר בחמישייה הראשונה במשחק האולסטאר 2024, וקלע 32 נקודות. בעונת 2023/2024 דורג כשחקן עם הכי הרבה אסיסטים למשחק (10.9). הוא הוביל את אינדיאנה עד לגמר האזור המזרחי מול בוסטון סלטיקס. מדיה וקבצים בנושא טייריס הליברטון בוויקישיתוף טייריס הליברטון, ברשת החברתית אקס (טוויטר) טייריס הליברטון, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN ביוגרפיה של הליברטון, באתר קבוצת איווה סטייט הסטטיסטיקות של הליברטון בליגת המכללות, באתר sports-reference.com הליברטון מעמיד את עצמו לבחירה בדראפט 2020, באתר bleacherreport.com,‏ 24 במרץ 2020 Most Assists Per Game In NBA 2023-2024, StatMuse (באנגלית)
אונייקה אוקונגוו

אונייקה אוקונגוו (באנגלית: Onyeka Okongwu; נולד ב-11 בדצמבר 2000) הוא כדורסלן ניגרי-אמריקאי, המשחק בקבוצת אטלנטה הוקס מליגת ה-NBA. אוקונגוו נולד בלוס אנג'לס שבקליפורניה, לזוג מהגרים מניגריה. בשנת 2014 נפטר אחיו הגדול כתוצאה מפגיעת ראש שנגרמה לו מתאונת סקייטבורד. בנעוריו למד ב"תיכון צ'ינו הילס" (Chino Hills High School), ובכל ארבע שנותיו בתיכון שיחק בקבוצת הכדורסל שלו. בשנת 2016 שיתף פעולה בקבוצה עם האחים לונזו, ליאנג'לו ולאמלו בול, וזכה עמם באליפות ליגת התיכונים של קליפורניה. בשנים 2018 ו-2019 הוביל את צ'ינו היל לשתי זכיות נוספות באליפות קליפורניה, לצד בן כיתתו לאמלו בול. בשתי העונות זכה בתואר "שחקן התיכונים המצטיין של קליפורניה" (California Mr. Basketball), לאחר שרשם ממוצעים של כ-28 נקודות, 13 ריבאונדים ו-4 חסימות למשחק. בשנת 2019 החל ללמוד באוניברסיטת דרום קליפורניה. במשחקו הראשון בקבוצת האוניברסיטה, מול אוניברסיטת פלורידה A&M, קלע 20 נקודות, אסף 13 ריבאונדים ורשם שיא מועדון של 8 חסימות. לאורך אותה עונה הוביל את קבוצתו למאזן ניצחונות חיובי 22–9, עם ממוצעים של 16.2 נקודות, 8.6 ריבאונדים ו-2.7 חסימות למשחק, ובסיומה נבחר לחמישיית העונה של מחוז Pac-12. במרץ 2020 הודיע כי בחר לעזוב את האוניברסיטה, לאחר שנה אחת בלבד, לטובת התמודדות לבחירה בדראפט ה-NBA‏ 2020. בדראפט ה-NBA‏ 2020 נבחר אוקונגוו בבחירה השישית, על ידי אטלנטה הוקס. ביוגרפיה של אוקונגוו, באתר אוניברסיטת דרום קליפורניה סיכום המשחק בין דרום קליפורניה לפלורידה A&M, באתר הטרויאנס, 5 בנובמבר 2019 הסטטיסטיקות של אוקונגוו בליגת המכללות, באתר sports-reference.com אוקונגוו מעמיד את עצמו לבחירה בדראפט 2020, באתר הטרויאנס, 25 במרץ 2020 מדיה וקבצים בנושא אונייקה אוקונגוו בוויקישיתוף אונייקה אוקונגוו, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN
אייזק אוקורו

אייזק אוקורו (באנגלית: Isaac Okoro; נולד ב-26 בינואר 2001) הוא כדורסלן אמריקאי, המשחק בקבוצת קליבלנד קאבלירס מליגת ה-NBA. אוקורו נולד באטלנטה שבג'ורג'יה, ולמד ב"תיכון מקאיצ'רן" (McEachern High School) שבעיר פאודר ספרינגס הסמוכה. בעונתו האחרונה בקבוצת הכדורסל של התיכון, 2018/2019, הוביל אותה למאזן ניצחונות מושלם 32–0, ולזכייה באליפות ליגת התיכונים של ג'ורג'יה, עם ממוצעים של 19.7 נקודות, 10.1 ריבאונדים, 3.2 אסיסטים ו-2.7 חטיפות למשחק. באפריל 2019 השתתף בנייקי הופ סאמיט, אליו מוזמנים שחקני התיכונים המצטיינים בארצות הברית. בשנת 2019 החל ללמוד באוניברסיטת אובורן אשר במזרח אלבמה. לאורך עונתו היחידה בקבוצת הכדורסל של האוניברסיטה ("אובורן טייגרס") העמיד ממוצעים של 12.9 נקודות, 4.4 ריבאונדים ו-2.0 אסיסטים למשחק, ובסיומה נבחר לחמישייה השנייה של העונה ולחמישיית ההגנה של העונה במחוז הדרום-מזרחי (SEC). במרץ 2020 הודיע כי בחר לעזוב את האוניברסיטה, לאחר שנה אחת בלבד, לטובת התמודדות לבחירה בדראפט ה-NBA‏ 2020. בדראפט ה-NBA‏ 2020 נבחר אוקורו בבחירה החמישית, על ידי קליבלנד קאבלירס. מדיה וקבצים בנושא אייזק אוקורו בוויקישיתוף אייזק אוקורו, ברשת החברתית אקס (טוויטר) אייזק אוקורו, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN ביוגרפיה של אוקורו, באתר קבוצת אוניברסיטת אובורן סיכום משחק נייקי הופ סאמיט 2019, באתר USA Basketball,‏ 12 באפריל 2019 הסטטיסטיקות של אוקורו בליגת המכללות, באתר sports-reference.com אוקורו מעמיד את עצמו לבחירה בדראפט 2020, באתר cbssports.com,‏ 20 במרץ 2020
קאנג קק לאו

קאנג קק לאו (באנגלית: Kang Kek Leo, בקמרית: កាំង ហ្គេកអ៊ាវ; ‏17 בנובמבר 1942 – 2 בספטמבר 2020; נודע בכינוי "החבר דוץ") היה פושע מלחמה קמבודי, ממנהיגי תנועת הקמר רוז' ששלטה בקמבודיה בין השנים 1975–1979. הוא עמד בראש ענף הביטחון הפנימי של הממשלה (סנטבל) והיה מפקד הכלא הידוע לשמצה טואול סלנג (S-21), בו הוחזקו אלפי בני אדם, לצורך חקירה ועינויים, ובסופו של דבר, רובם המכריע של אסירים אלה, הוצא להורג. מדיה וקבצים בנושא קאנג קק לאו בוויקישיתוף קאנג קק לאו, במסד הנתונים הקולנועיים IMDb (באנגלית) נטע בר, רוצח ההמונים מקמבודיה מת בכלא, באתר ישראל היום, 2 בספטמבר 2020 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
יחסי גבון–סין

יחסי גבון–סין הם היחסים הדיפלומטיים הרשמיים שבין הרפובליקה הגבונית לבין הרפובליקה העממית של סין. היחסים הדיפלומטיים בין המדינות כוננו רשמית ב-20 באפריל 1974. בין השנים 2000–2011 הוקמו בגבון עשרים וחמישה פרויקטים רשמיים במימון של ממשלת סין. במסגרת הפרויקטים הוקמו הסכר "גרנד פובארה" ב-2008 ו"אצטדיון הידידות" של גבון. גבון הייתה חלק מ-53 המדינות אשר תמכו בחוק הביטחון הלאומי בהונג קונג שהועבר באו"ם ביוני 2020. גבון מיוצגת בסין בדרג השגרירות, באמצעות שגרירות רשמית שהיא מחזיקה בבייג'ינג, בירת המדינה. סין מיוצגת בגבון בדרג השגרירות, באמצעות שגרירות רשמית שהיא מחזיקה בליברוויל, בירת המדינה. מדיה וקבצים בנושא יחסי גבון–סין בוויקישיתוף The 53 countries supporting China's crackdown on Hong Kong, דייב לאולר, 3 ביוני 2020 EMBASSY OF GABON IN BEIJING, CHINA EMBASSY OF CHINA IN LIBREVILLE, GABON
המשמר המלכותי הספרדי

המשמר המלכותי (בספרדית: Guardia Real) הוא גדוד עצמאי של כוחות הצבא הספרדיים, המוקדש להגנת מלך ספרד ובני משפחת המלוכה הספרדית ובשירותו משרתים 1,500 חיילים. המשמר אמנם משתתף במצעדים ובאירועים טקסיים אחרים, אך זוהי יחידת לחימה מתפקדת לחלוטין. חבריה מגויסים משורות כל שלוש זרועות הצבא הספרדיים עוברים הכשרה קרבית זהה לזו של חיילים רגילים. המשמר מכיל תמהיל מגוון של יחידות: יחידת חיל הנחתים המלכותי מהצי, צנחנים מחיל האוויר ויחידת חי"ר מהצבא, בין היתר. כמה יחידות שירתו באפגניסטן ובבוסניה. ההיסטוריה של המשמר המלכותי מתוארכת לתקופת ימי הביניים. היחידה הבכירה ואחד מגופים אבטחת אישים הוותיקים בעולם הוא חיל אנשי החצר, Monteros de Espinosa, משנת 1006 ונוצר על ידי סנצ'ו גרסיה מבית קסטיליה. עוד לפני תקופת המלוכה הראשונה בספרד, הקימו המלכים הקתוליים את המשמרות הישנים של קסטיליה (Guardias Viejas de Castilla). בהמשך, המלך הראשון בספרד, קרל החמישי הורה לפלוגה של אותם שומרים לשמור ולהתגורר בארמונו. מאוחר יותר, אביו של קרל החמישי, פיליפ הנאה הגיע לספרד בשנת 1502 הביא איתו את "הקשתים של בורגונדי" ועם סגנונם הבורגונדי, יחד עם שתי יחידות שירתו כגוף אבטחה מלכותי עד לארגון מחדש של "כוחות הבית המלכותי" (Tropas de Casa Real) על ידי פליפה החמישי. בתקופת שלטונו התארגנו משמרות המלוכה: מטה משמר המלוכה הלברדרס משמרות החיל (מאורגן כטייסת) שני גדודי חי"ר במאה ה-19 נוסף למשמרת חיל רגלים ימי. המשמר פורק בשנת 1931 כתוצאה מהקמת הרפובליקה השנייה והוחלפה על ידי "סיירת משמרות הסוסים הנשיאותית" (Escuadrón de Escolta Presidencial), שהייתה מערך פרשים. עד שנת 1936 הוא כלל את חיל הרגלים "גדוד המשמרות הנשיאותיים" (Batallón de Guardia Presidencial) שנשאר נאמן לרפובליקה במהלך מלחמת האזרחים. תחת פרנסיסקו פרנקו, על פי צו מ-4 בפברואר 1949, אורגן ביתו הצבאי של הגנרליסימו מחדש ועל בסיס היחידות הרפובליקניות "הגדוד של משמרות כבודו ראש המדינה" (Regimiento de la Guardia de S.E. el Generalísimo) הוקם גדוד משמרות הגנרליסימו והיחידה שימשה כגוף אבטחה עד למותו של פרנקו. עם מותו של פרנקו ועלייתו של המלך חואן קרלוס כראש המדינה והמפקד הראשי של הכוחות המזוינים, גדוד המדמר השתלב בצבא החדש תחת המלך והיווה את הבסיס למה שהוא כיום גווארדיה ריאל המודרני - "רגימנט המשמר המלכותי" (Regimento de la Guardia Real), האחראי לאבטחת המלך וכפוף משרד ההגנה. תפקידו העיקרי של המשמר המלכותי הוא לספק ביטחון צבאי למלוכה. בנוסף להגנה על בני משפחת המלוכה הספרדית, תפקידיה הנוכחיים של היחידה כוללים הגנה על ראשי מדינות זרים המבקרים בספרד, ועל ארמונות מלוכה כמו ארמון המלוכה של מדריד, ארמון אל פרדו וארמון סרסואלה. הגדוד הוא יחידת לחימה פעילה ונשלחה לבוסניה ואפגניסטן. המשמר לוקח חלק באופן קבוע בתרגילים צבאיים המאורגנים בשיתוף עם כל שלוש הזרועות של צבא ספרד. המשמר מעורבת בטקס החלפת המשמר (Cambio de la Guardia) בארמון המלכותי ביום רביעי הראשון בכל חודש בין השעות 12 בצהריים לשעה 14:00 (למעט יולי, אוגוסט וספטמבר). חייליו נוכחים במצעדים צבאיים בבירה הלאומית מדריד בחגים רשמיים. דגל יחידה של היחידה הימית של המשמר המלכותי. המשמר המלכותי בכניסה הראשית של פאלאסיו ריאל. טקס חילופי משמר בפלאסיו ריאל. משמר הכנסת משמר הקרמלין מדיה וקבצים בנושא המשמר המלכותי הספרדי בוויקישיתוף האתר הרשמי של המשמר המלכותי (בספרדית) redacción, La. "San Juan El Precursor de Cristo Rey". www.arzobispadocastrense.com. נבדק ב-2020-02-19. Reseña histórica (ארכיון)
אלפא קוסמטיקה

קבוצת אלפא קוסמטיקה בע"מ המוכרת במותג אלפא קוסמטיקה היא חברה פרטית ישראלית שנוסדה בחיפה בשנת 1933 ע״י מר לסלו ברנד, בנו מר יעקב ברנד ניהל את החברה עד לשנת 1998. החל משנת 1998 מנכ״ל החברה ומנהל העסקים הראשי שלה הוא רונן שמיר שהצטרף לחברה בשנת 1993. החברה מייצרת, מייבאת ומשווקת מוצרי קוסמטיקה ואביזרי אופנה. החברה נמצאת בבעלותן של האחיות ממשפחת ברנד, תמי, אורנה וגליה, שהן דור שלישי למייסדי החברה. מנכ"ל החברה מאז 1998 הוא רונן שמיר, הנשוי לאחת מהאחיות. לאלפא קוסמטיקה רשת הפצה עצמאית ומועסקים בה למעלה מ-800 עובדים. מפעל החברה ומרכז ההפצה שוכנים באזור תעשייה בר-לב, ומשרדי המכירות, השיווק וההדרכה שוכנים בהרצליה פיתוח. בשנת 2011 חברת "אלפא קוסמטיקה" קיבלה את הזיכיון למותג התכשיטים והאביזרים הספרדי Tous (אנ') ופתחה לו שלוש עשרה חנויות בישראל. בשנת 2013 הוקמה חברת הבת "אלפא אקססוריז" המחזיקה בזיכיון למותג התיקים והאביזרים הצרפתי LONGCHAMP שלו חנות אחת. בשנת 2015 "אלפא אקססוריז" קיבלה את הזיכיון למותג האופנה הספרדי Desigual (אנ') ופתחה לו שמונה חנויות בישראל. בשנת 2017 "אלפא אקססוריז" קיבלה את הזיכיון למותג האופנה הבריטי Superdry (אנ') ופתחה לו שלוש חנויות בישראל. בשנת 2019 "אלפא אקססוריז" קיבלה את הזיכיון להפעלת חנויות המותג הצרפתי Chanel ופתחה לו שתי חנויות בישראל. ביולי 2020 הקימה החברה אתר אינטרנט בשם Chozen, העוסק במכירה מקוונת של מוצריה לצרכן הסופי. אתר האינטרנט הרשמי של אלפא קוסמטיקה אתר האינטרנט הרשמי של צ'וזן, מותג מבית אלפא קוסמטיקה עדי דברת-מזריץ ושוקי שדה, זה לא שאנל, כך מריחה מלחמה: היבואנית המשפחתית שמקפיצה את מחיר הבשמים, באתר TheMarker‏, 7 בפברואר 2020 עדי דברת-מזריץ ושוקי שדה, זה לא שאנל, כך מריחה מלחמה: היבואנית המשפחתית שמקפיצה את מחיר הבשמים, באתר TheMarker‏, 7 בפברואר 2020 אילנית חיות, ‏אלפא קוסמטיקס תשיק בארץ את מותג האופנה Superdry, באתר גלובס, 25 בדצמבר 2016
נח"ל תרשיש

נח"ל תרשיש (נקראה גם נח"ל אופיר) הייתה היאחזות נח"ל שהוקמה על ידי הנח"ל ב-1956, לאחר מבצע קדש - הראשונה מתוך שתי ההיאחזויות שהוקמו במרחבי סיני ורצועת עזה. ההיאחזות הוקמה בדרום סיני, לחוף מפרץ שלמה. מיקומה של ההיאחזות היה מבודד מאד: היישוב הישראלי הכי קרוב אליה היה אילת שהייתה מרוחקת ממנה בכ-185 ק"מ בקו אווירי אך גם לשם לא היה כביש ישיר. ההיאחזות כללה יישוב צבאי של הנח"ל לצד יישוב דייגים אזרחי, כמו בשאר ההיאחזויות. ב-14 בדצמבר 1956, קצת יותר מחודשיים אחרי סיום הלחימה ועשרה ימים אחרי שצה"ל החל לסגת מסיני לפי החלטת האו"ם, הוציא סא"ל משה גת, סגן מפקד הנח"ל, מסמך שכותרתו "פקודה בדבר הקמת היאחזות נח"ל כ"ב 'אופיר' במפרץ שלמה". המסמך, המוגדר "סודי", הופץ לאג"ם מבצעים, לאגף הנוער והנח"ל ולמפקדת מרחב שלמה. במסמך נכתב: "במגמה להבטיח מעבר חופשי לצי ישראל במפרץ אילת, תוקם היאחזות נח"ל במפרץ שלמה (שארם א-שייח') ההיאחזות במפרץ שלמה תעסוק בענף הדיג במפרץ אילת ובים סוף. לצורך זה תקבל ספינות דיג אשר באמצעותן יוכלו חברי ההיאחזות לדוג ולפתח את הענף" באותו יום שלח רס"ן ישראל שרגא, קצין מטה מבצעים במחלקת מבצעים, מכתב "סודי, על ידי רץ מיוחד", ללשכת הרמטכ"ל בנוגע ל"היאחזות נח"ל (דייגים) במפרץ אילת", שנועדה לעלות על הקרקע כעבור יומיים, ב-16 בדצמבר. המכתב של שרגא מפורט מאוד. פיקוד הנח"ל יקצה כ-50 איש, חיל האוויר יטיס אותם לשארם א-שייח, הסוכנות היהודית תממן את הקמת ההיאחזות, חיל הים יעביר את הציוד הנדרש באוניית "מלכת שבא", וגם "ימסור להיאחזות ביום עלותה את סירת המנוע (שלל) אשר במפרץ שלמה במצבה הנוכחי". תאריך הקמתה הרשמי של ההיאחזות הוא 16 בדצמבר 1956. להיאחזות הטיסו מספר דייגים מנוסים מראש הנקרה שילמדו את החיילים לדוג. החיילים התפרנסו מדיג ועסקו בעיקר במלאכה זו. חלק מהדגים נאכלו במקום וחלקם נשלח צפונה בשתיים - שלוש טיסות בשבוע. ב-7 בנובמבר 1956, פחות משבוע אחרי סיום הקרבות, החליטה עצרת האו"ם להורות לישראל לסגת אל הגבול הבינלאומי. בן-גוריון, בעל כורחו, הסכים. בתחילת דצמבר נסוג צה"ל למרחק 50 ק"מ מהתעלה, ב-9 בינואר החל השלב השני של הנסיגה, וב-22 בינואר השלימה ישראל את הנסיגה כמעט מכל סיני, למעט רצועה על החוף בין אילת לשארם א-שייח' ולמעט רצועת עזה. ובכל זאת, ישראל המשיכה להתנהג כאילו שארם א-שייח' תישאר בשליטת ישראל. ב-24 בפברואר פונו חיילי הנח"ל מההיאחזות בשארם א-שייח'. הנימוק הרשמי: יקר מדי להחזיק אותם שם. מאחור נשארו עוד כ-15 דייגים, וכוח צבאי. אבל גם הם פונו בסופו של דבר. ב־8 במרץ סיים צה"ל להתפנות בלחץ בינלאומי גם מרצועת עזה וממצרי טיראן. נח"ל רפיח אופירה נסיגת צה"ל מסיני ומעזה (1956–1957) מירון רפופורט, מפעל ההתנחלות נולד במוחו של משה דיין כבר ב-1956, באתר הארץ, 10 ביולי 2010 בחזרה לשארם א-שייח' בעיתון במחנה נח"ל השנייה הוקמה ברפיח ונקראה נח"ל רפיח
המסורת היהודית (ספר)

המסורת היהודית הוא ספר מאת הרב אליעזר מלמד, שיצא לאור בחודש אלול התש"ף (2020) במטרה לספר את סיפורה של "המסורת היהודית, על מכלול מצוותיה, הלכותיה ושאיפתה לתיקון עולם, בחיי היחיד, המשפחה, החברה והעם, במעגל החיים ובמעגל השנה, בימות החול בשבתות ובמועדים". נכון לחורף ה'תשפ"ב תורגם הספר לארבע שפות: אנגלית, רוסית, ספרדית וצרפתית. הספר נכתב בסגנון דומה לסגנון סדרת הספרים פניני הלכה, שכתב הרב מלמד. הספר מחולק לשישה שערים: חזון ישראל, בין אדם לחברו, משפחה, אמונה, העם והארץ, בין אדם למקום ושבת ומועדים. פרק זה סוקר את חזון תורת ישראל תיקון העולם והשפעת ברכה על כל העמים, והיסודות הערכיים הנלמדים מסיפורי התורה מבראשית ועד מתן תורה. פרק זה עוסק במצוות וערכים שונים הקשורים לפלג המצוות שבין אדם לחברו, כגון אמת ויושר, צדקה, איסור רצח וגזלה, ועוד. פרק זה עוסק בנושאים הקשורים למשפחה: נישואין, טהרת המשפחה, כיבוד הורים, מצוות עונה, אבלות, ועוד. פרק זה עוסק באמונה ועבודה זרה, תורת ישראל, ארץ ישראל, גיור, בית המקדש, ועוד. פרק זה עוסק במצוות שבין אדם למקום: תפילה, ברכות, כשרות ואיסורים שונים נוספים. פרק זה עוסק בשבת ובמועדי ישראל: השבת והלכותיה, פסח, ספירת העומר, שבועות, ראש השנה, יום הכיפורים, סוכות, חנוכה, פורים, ועוד. אתר האינטרנט הרשמי של המסורת היהודית צבי פישמן, "המסורת היהודית" - אנציקלופדיה קומפקטית, באתר ערוץ 7 הרב אליעזר מלמד, תהליך כתיבתו של ספר "המסורת היהודית", במדור רביבים בעיתון בשבע צור ארליך, סקירה לספר המסורת היהודית, בכתב העת השילוח הרב בני פרל, תעבירו הלאה, באתר ערוץ 7, 1 בנובמבר 2020 אמילי עמרוסי, המלצה על הספר בפייסבוק וראיון עם הרב אליעזר מלמד לרגל השקת ספרו המסורת היהודית, ישראל היום הפודקאסט המסורת היהודית, בשירות הזרמת המוזיקה "ספוטיפיי", מועבר על ידי הרב חגי כהן, ר"מ בישיבת הר ברכה
תוכון קרוליינה

תוכון קרוליינה (שם מדעי: Conuropsis carolinensis) הוא מין נכחד של תוכי מקבוצת האריים, אשר היה אחד משני התוכים היחידים שמקורם באמריקה הצפונית (לצד המין החי Rhynchopsitta pachyrhyncha) והתוכי הצפוני ביותר שנודע. התוכי נכחד כליל במשך המאה ה-19. ככל הנראה היה זה קרוב רחוק של הקוניור והקוניור הזהוב. התוכון חי ממזרח ארצות הברית, לאורך המערב התיכון ועד המישורים הגדולים. תפוצתו השתרעה מחופי האוקיינוס האטלנטי של ניו יורק, במזרח ועד לקולורדו במערב. תפוצתו הייתה באזורי יערות וחורשים פתוחים, אך גם בביצות (בייחוד ביצות המכילות עצי טקסודיון) ומישורים. אורכו של תוכי זה הגיע ל-30 עד 32 סנטימטרים בקירוב, כשהזכרים היו מעט יותר גדולים מהנקבות. צבע הנוצות היה ירוק כהה עם בטן ירוקה בהירה, צוואר וחזה צהובים וכן ראש צהוב בעל "כיפה" ולחיים אדומים. המקור היה עבה, אפור ומעוקל והוא הותאם לפיצוח זרעים קשים או פירות. תוכים אלה יכלו לחיות מעל 35 שנה. התוכי עף בלהקות שיכלו להגיע ל-200 עד 300 פרטים שהתאספו לאכילת פירות שונים כמו תפוחים, ענבים ועוד, וכן זרעי צמחים שונים כמו ברוש, מייפל ועצים נוספים וגם מצמחים קוצניים כמו דרדר. החוקר ג'ון ג'יימס אודובון טען שהתוכי ניזון גם מלכיד הנחלים, מה שהפך את בשרו לרעיל לטורפים. התוכי נכחד בהשפעת האדם והאוכלוסיות שלו פחתו במשך המאה ה-19, עד שהפרט האחרון בטבע מת בגן החיות של סינסינטי שבאוהיו, לצידה של היונה הנודדת האחרונה שנכחדה לצידו של התוכון. המין הוכרז רשמית כנכחד ב-1939, לאחר מותו של הפרט האחרון הידוע, בשם אינקאס. האדם היה אחראי להכחדת התוכון, ככל הנראה עקב ציד מסיבי של תוכונים למאכל וקישוט נוצותיהם, הרס העצים עליהם קיננו וכן עקב הגנה על יבולים ממתקפותיהם וסחר לחיות מחמד, אשר השמידו את האוכלוסיות הגדולות. מספר חוקרים סוברים שגם מחלות שהועברו אליהם עזרו לחסל את האוכלוסיות. Conuropsis carolinensis carolinensis Conuropsis carolinensis ludoviciana מדיה וקבצים בנושא תוכון קרוליינה בוויקישיתוף תוכון קרוליינה, באתר תוכיאדה (בעברית) תוכון קרוליינה, באתר ITIS (באנגלית) תוכון קרוליינה, באתר NCBI (באנגלית) תוכון קרוליינה, באתר Animal Diversity Web (באנגלית) תוכון קרוליינה, בבסיס הנתונים ARKive (באנגלית) תוכון קרוליינה, באתר האנציקלופדיה של החיים (באנגלית) תוכון קרוליינה, באתר GBIF (באנגלית) תוכון קרוליינה באתר הרשימה האדומה של IUCN
נאוצ'ן

נאוצ'ן (שם מדעי: Neochen) הוא סוג של עופות מים נאוטרופים מתת-משפחת ברווזי צדפות ממשפחת הברווזיים, הכולל כיום שני מינים: אווז אורינוקו ואווז האנדים. בעבר נכללו עוד שלושה מינים שנכחדו בסוג. ברווזים אלה דומים במראם לאווזים, אך בעלי קירבה גדולה יותר ליאורית, לטדורנה ולעוד ברווזים טרופיים. בעבר סיווגו את אווז אורינוקו ליחידי בסוגו. כיום הפרידו את אווז האנדים מהסוג הקרוב ברווז צדפות, עקב הבדלים מולקולריים קטנים. אווז אורינוקו (Neochen jubata) אווז האנדים (Neochen melanoptera) Neochen barbadiana - נכחד Neochen debilis - נכחד Neochen pugil - נכחד מדיה וקבצים בנושא נאוצ'ן בוויקישיתוף נאוצ'ן, באתר ITIS (באנגלית) נאוצ'ן, באתר NCBI (באנגלית) נאוצ'ן, באתר האנציקלופדיה של החיים (באנגלית) נאוצ'ן, באתר GBIF (באנגלית)
אולי נדבר

אולי נדבר הוא סינגל של הזמר נדב גדג', שיצא לאור ב-26 בדצמבר 2017. השיר נכתב על ידי קיי בן סלמון ולידור בן דוד, הולחן על ידי סלומון וגדג' ועובד על ידי ינון יהל. השיר הוא הסינגל הראשון שהוציא גדג' לאחר אלבום הבכורה הבינלאומי שלו, Nadav Guedj, וכן שירו הראשון בשפה העברית. על השיר אמר גדג': "בשנה האחרונה במסגרת הלהקה הצבאית אני שר בעברית בכל מקום בארץ, זה עשה לי חשק להתחיל לכתוב ולהוציא חומרים בעברית. אני מאוד שמח על השיר הזה. כבר הרבה זמן שאני עובד על חומרים בעברית ושמח מאוד מהתוצאה". לשיר הופק וידאו קליפ רשמי, אשר פורסם בערוץ היוטיוב של גדג' בסמוך לצאת הסינגל. הקליפ בוים על ידי אלעד וייסמן, בדומה לקליפ של השיר "Golden Boy", איתו ייצג גדג' את ישראל באירוויזיון 2015. בקליפ נראה גדג' מסתובב ברחבי מקומות שונים סביב בית מלון, תוך שהוא שר את השיר. דודי פטימר ממעריב אונליין נתן לשיר ביקורת חיובית: "קולו מלא הגרוב והנשמה מתמזג היטב עם הלחן ומלא בחינניות מעט נאיבית, ביישנית וצעירה שתורמת היטב לתדמית ה'מאמי' הלאומי של ישראל. בשורה התחתונה, גדג' מוכיח כי הוא לא זמר של אלבום אחד או זמר שאחרי תוכנית ריאליטי ואירוויזיון נעלם כלא היה. הוא פה בכדי להישאר ולפרוח". בצאתו זכה השיר להצלחה רבה, תוך שהגיע למקום השלישי במצעד ההשמעות בתחנות הרדיו של חברת מדיה פורסט, ולראשון במצעד הרשמי של גלגלצ. גם במצעדי הפזמונים השנתיים זכה השיר להצלחה, תוך שהגיע למקומות התשיעיים במצעד ההשמעות ברדיו השנתי של מדיה פורסט והמצעד השנתי של גלגלצ בהתאמה, לחמישי במצעד השנתי של כאן גימל, ולשביעי במצעד ההשמעות ברדיו של אקו"ם. השיר היה לשיר השלישי המושמע ביותר ברשת הזרמת המדיה ספוטיפיי לשנת 2018. נכון לספטמבר 2020, עומד השיר על כשני מיליון וחצי השמעות בפלטפורמה, ובפלטפורמת שיתוף הווידאו יוטיוב, הוא עומד על כ-26 מיליון צפיות. לדף השיר באתר הספרייה הלאומית עמי פרידמן, עברי דבר עברית: נדב גדג' חוזר לשורשים, באתר ynet, 26 בדצמבר 2017 דודי פטימר, ‏גולדן בוי גם בעברית: נדב גדג' הוא המרענן הרשמי של הפופ הישראלי, באתר מעריב אונליין, 26 בדצמבר 2017 המצעד השבועי, שבוע 01, 2018, באתר מדיה פורסט ישראל המצעד השבועי 22.02.2018, באתר גלגלצ שגיא בן נון‏, הדרה מוחלטת: מתוך 20 השירים הישראלים הכי מושמעים השנה - רק שתי נשים, באתר וואלה, 26 בדצמבר 2018 זה מה ששמעתם: אלו השירים המושמעים ביותר בספוטיפיי, באתר "סרוגים", 4 בדצמבר 2018 אולי נדבר, נבדק ב-2020-09-06 יוסי חרסונסקי, ומה עם סטטיסטיקה אמינה?, באתר "יוסמיוסיק" המצעד השנתי הישראלי תשע"ח, באתר גלגלצ מערכת כאן, שירי המצעד השנתי תשע"ח - 30 הגדולים!, באתר כאן – תאגיד השידור הישראלי, 27 בספטמבר 2018 השירים המושמעים ביותר ב-2018, באתר ‏מאקו‏, 26 בדצמבר 2018
אמבאלה אמבוטה ביסקוט

לאקויה אמבאלה אמבוטה ביסקוט (בצרפתית: Lakuya Mbala Mbuta Biscotte; נולד ב-7 באפריל 1985) הוא כדורגלן עבר מהרפובליקה הדמוקרטית של קונגו, ששיחק בעמדת החלוץ. ביסקוט התחיל את הקריירה שלו בקבוצת מזמבה ובגיל 18 הצטרף למוטמה פמבה. בינואר 2005, ביסקוט חתם בהפועל תל אביב. ב-15 בינואר 2005, ביסקוט ערך את הופעת הבכורה שלו בקבוצה בהפסד 0–2 למכבי פתח תקווה. ב-2 במרץ 2005, ביסקוט הבקיע את שער הבכורה שלו בקבוצה בניצחון 0–2 נגד הפועל רמת השרון במסגרת סיבוב ט' של גביע המדינה. בקיץ 2005, ביסקוט חתם באיוורדן ספורט מליגת העל השווייצרית ושנה לאחר מכן חתם בגראסהופרס ציריך. בקיץ 2007, ביסקוט חזר לאיוורדן ספורט ובינואר 2008 הושאל לאל-איתיחאד ג'דה מליגת העל הסעודית. בהמשך הקריירה שיחק גם בלוקרנו, שפהאוזן, וינטרטור, קבוסקרופ, שולה ופורבאך. ב-8 בספטמבר 2002, ביסקוט ערך את הופעת הבכורה שלו בנבחרת הרפובליקה הדמוקרטית של קונגו בהפסד 2–3 נגד לוב. ב-14 בינואר 2004, ביסקוט הבקיע את שער הבכורה שלו בנבחרת בתיקו 2-2 נגד מצרים. ביסקוט, השתתף עם הנבחרת בגביע אפריקה לאומות 2004 וגביע אפריקה לאומות 2006. אמבאלה אמבוטה ביסקוט, באתר Transfermarkt אמבאלה אמבוטה ביסקוט, באתר WorldFootball.net אמבאלה אמבוטה ביסקוט, באתר National Football Teams אמבאלה אמבוטה ביסקוט, באתר FootballDatabase.eu